**บทคัดย่อ**

การวิจัยครั้งนี้มีวัตถุประสงค์เพื่อศึกษาความต้องการเกี่ยวกับหลักสูตรด้านการกีฬาและสุขภาพของผู้เรียนให้สอดคล้องต่อการพัฒนาท้องถิ่น และเพื่อศึกษาแนวทางพัฒนาฐานข้อมูลของหลักสูตรด้านการกีฬาและสุขภาพให้สอดคล้องต่อการพัฒนาท้องถิ่น กลุ่มตัวอย่างที่ใช้ในการวิจัย ประกอบด้วย ครู นักเรียน และผู้ปกครอง โรงเรียนมัธยมสังกัด**สำนักงานเขตพื้นที่การศึกษามัธยมศึกษา**จังหวัดกาญจนบุรี จำนวน 400 คน โดยใช้แบบสอบถามเป็นเครื่องมือในการเก็บรวบรวมข้อมูล วิเคราะห์ข้อมูลโดยนำมาคำนวณหาค่าเฉลี่ย (X̄) และส่วนเบี่ยงเบนมาตรฐาน (S.D.)

ผลการวิจัยพบว่า

1. ผู้ตอบแบบสอบถามมีความต้องการเกี่ยวกับสาขาวิชาในหลักสูตรด้านการกีฬาและสุขภาพ ที่สอดคล้องต่อความต้องการและการพัฒนาท้องถิ่น อันดับแรกคือ สาขาวิชาวิทยาศาสตร์ การกีฬา รองลงมาคือ สาขาวิชาพลศึกษา และสาขาวิชาสื่อสารมวลชนทางการกีฬาน้อยที่สุด มีความต้องการเกี่ยวกับอาชีพในหลักสูตรด้านการกีฬาและสุขภาพ ที่ควรได้รับการส่งเสริมเพื่อให้สอดคล้องต่อความต้องการและการพัฒนาท้องถิ่น อันดับแรกคือ ครู/อาจารย์ รองลงมาคือ นักวิทยาศาสตร์การกีฬา และผู้สื่อข่าวทางการกีฬาน้อยที่สุด รวมทั้งมีความต้องการเกี่ยวกับการเข้าศึกษาต่อในหลักสูตรด้านการกีฬาและสุขภาพที่สอดคล้องต่อความต้องการและการพัฒนาท้องถิ่นในระดับปริญญาตรี อันดับแรกคือ สาขาวิชาพลศึกษา รองลงมาคือ สาขาวิชาวิทยาศาสตร์การกีฬา และสาขาวิชาสื่อสารมวลชนทางการกีฬาน้อยที่สุด ส่วนระดับปริญญาโทอันดับแรกคือ สาขาวิชาพลศึกษา รองลงมาคือ สาขาวิชาวิทยาศาสตร์การกีฬา และสาขาวิชาสื่อสารมวลชนทางการกีฬาน้อยที่สุด
2. ผู้ตอบแบบสอบถามมีความต้องการในการพัฒนาฐานข้อมูลของหลักสูตรด้านการกีฬาและสุขภาพให้สอดคล้องต่อการพัฒนาท้องถิ่น โดยภาพรวมอยู่ในระดับมาก เมื่อพิจารณาเป็นรายด้าน พบว่า ทุกรายด้านอยู่ในระดับมาก อันดับแรกคือ ด้านการจัดการเรียนการสอน อันดับรองลงมาคือ ด้านการส่งเสริมความรู้ ด้านการจัดกิจกรรมเสริมหลักสูตร ด้านการวัดและประเมินผล และอันดับสุดท้ายคือ ด้านสื่อและอุปกรณ์การจัดการเรียนการสอน